मौलाना अबुल कलाम आज़ाद हिन्दुस्तान के पहले शिक्षा मंत्री थे । इससे पहले वे भारतीय राष्ट्रीय कांग्रेस के प्रधान भी रह चुके थे । मुसलमानों के वे बहुत बड़े नेता थे । उन्होंने भारत विभाजन का विरोध किया था । यही कारण था कि वे विभाजन के बाद पाकिस्तान नहीं गए और उन्होंने हिन्दुस्तान में रहना ही उचित समझा । हिन्दुस्तान ने भी उन्हें मुल्क का शिक्षा मंत्री बना कर उनका सम्मान किया । भारत विभाजन का विरोध वे दो कारणों से करते थे । उनका कहना था कि हिन्दुस्तान के जिस हिस्से को पाकिस्तान बनाया जाएगा , वहाँ तो पहले से ही मुसलमानों का राज है । अस्सी प्रतिशत मुसलमान वहाँ हैं । देश में लोकतांत्रिक व्यवस्था भी लागू हो जाएगी तब भी वहाँ मुसलमानों का ही राज रहेगा । इसलिए पाकिस्तान बनाए जाने वाले इलाक़े में मुसलमानों के लिए भयभीत होने की कोई वजह नहीं है । लेकिन मुस्लिम बहुल इलाक़े हिन्दुस्तान में से निकल जाने के कारण , शेष बचे हिस्से में मुसलमानों की संख्या बहुत कम रह जाएगी । इसलिए आज़ाद हिन्दुस्तान में उनकी हैसियत में बहुत फ़र्क़ पड़ जाएगा । लेकिन उन जिनों मुसलमानों का नेतृत्व जिनके हाथ में था , उन्होंने मौलाना की एक न सुनी । विभाजन होकर रहा । मुसलमानों द्वारा ठुकरा दिए जाने के बावजूद मौलाना शेष बचेलहिन्दुस्तान में मुसलमानों के हितों की अनदेखी नहीं कर सकते थे । इसलिए उन्होंने पाकिस्तान में न जाकर यहीं रहकर मुसलमानों के हितों के लिए लड़ना ज़्यादा बेहतर समझा । लेकिन इसके साथ ही मौलाना ने हिन्दुस्तान में मुसलमानों की संरचना पर एक बहुत ही महत्वपूर्ण टिप्पणी की जिसकी ओर बाद के अध्येताओं ने ज़्यादा ध्यान नहीं दिया । यह अनजाने में भी हो सकता है या फिर जानबूझकर कर भी हो सकता है । लेकिन भारत में मुसलमानों के बारे में , उनके व्यवहार या सामाजिकता के बारे में अध्ययन करने से पहले मौलाना की यह टिप्पणी धरातल का काम कर सकती है । मौलाना ने लिखा है ,”हिन्दुस्तान के 95 प्रतिशत मुसलमान हिन्दुओं की औलाद हैं । पाँच प्रतिशत मुसलमान विदेशी विजेताओं के साथ आए थे । बाद में वे पाँच प्रतिशत मुसलमान , जिनमें मेरा परिवार भी शामिल है, यहाँ हिल मिल गए ।” कितने हिल मिल गए , यह प्रश्न विवाद का नहीं है । यदि वे ऐसा कहते हैं तो ठीक ही कहते होंगे । लेकिन एक तथ्य उन्होंने लिखना शायद मुनासिब नहीं समझा । वह यह कि ये पाँच प्रतिशत मुसलमान जिनके पूर्वज हिन्दुस्तान को जीतने के लिए आए थे और उन्होंने उसे सचमुच जीत भी लिया था , अभी भी अपने आपके 95 प्रतिशत हिन्दुस्तानी मुसलमानों, जो असल में हिन्दुओं की ही औलाद हैं , का नेता मानते हैं । इनको लगता है कि इन हिन्दुओं की औलाद का नेतृत्व करने और इन्हें मार्गदर्शन प्रदान करने का खुदाई अधिकार इनके पास है । वे पूरे हिन्दुस्तान के नेता हैं , ऐसा तो वे अब सोच नहीं सकते । ख़ासकर पाकिस्तान बनने के बाद तो बिल्कुल ही नहीं । लेकिन इन हिन्दुओं की औलादों के वे नेता हैं , यह बात उनके मनोविज्ञान में से नहीं निकलती । इस मनोवैज्ञानिक पृष्ठभूमि में कश्मीर घाटी में पनप रही आतंकवाद की समस्या को समझना होगा ।